《春水番湖》
宋代·饶鲁

春湖浩浩无津涯，银河之水天上来。
波澜万顷清复浊，日光云上相昭回。
雄吞宇宙何寥廓，欲度冥鸿势还却。
南通海气北长江，月出东兮日西落。
当时神禹别九州，彭蠡之泽居上流。
千年人物余润泽，况乃雄秀光潜虬。
洪涛如山驾楼栌，春风夜夜喧鼙鼓。
谁是江湖归去人，扁舟范蠡随渔父。

作者简介：饶州馀干人，字伯舆，一字仲元，号双峰。少从学于黄干，干甚器之。尝赴试不遇，遂潜心经学，以致知力行为本，四方聘讲无虚日。及卒，门人私谥文元。有《五经讲义》、《论孟纪闻》、《春秋节传》、《学庸纂述》、《近思录注》等。